Slusk (musikal)

Slusk er en arbeider-musikal om gruveindustriens framvekst i Sulitjelma fra rundt 1850 til 1907 da man dannet fagforeninger på Langvannsisen. Teksten (librettoen) er skrevet av Bjørn Erik Stemland, musikken og orkestreringen av Ketil Hugaas. Den ble første gang oppført i 1990.

Ordet «slusk» henspiller på en gruveslusk, en som jobber i gruva. For mange oppfattes nok begrepet som negativt, men i denne sammenhengen bekriver det en hederskar som jobber «under jord». «Gruv'slusk» og rallere er yrkesbetegnelser som står meget positivt og sentralt i arbeiderbevegelsens historie; så også i Sulitjelma.

Handling
Sulitjelma-dalen ligger der i sin overdådige prakt med furuskog, dyreliv og praktfulle fossefall. Nybyggeren Anders Larsen fra Rana står sammen med sønnen og beundrer dette skuet. Vi møter så husmannen Mons-Petter som kommer til kjøpmann Koch på Venset, Fauske. Mons-Petter har funnet det han tror er gull i liene ovenfor Sulitjelma. Koch tar imot steinene og sørger for at de kommer til London der industrimagnaten konsul Nils Persson fra Helsingborg, Sverige fatter nærmere interesse. Klumpene viser seg å inneholde kobber i en meget høy gehalt. Dette innvarsler starten på en industrireising og klondyke-stemning som tiltrekker seg mange arbeidere og såkalte rallere fra hele nordkalott-området.  Vi møter også to andre hovedpersoner: Anna-Lovisa fra Sørfold og Johan Karlsson fra Värmland i Sverige. Disse er ikke historiske personer, men likefullt har det nok eksisterte lignende karakterer i dette miljøet. Anna-Lovisa blir kokke i Johans brakkelag, de forelsker seg og får en gutt sammen, Lisj-Johan. Johan er gruvearbeider.

Musikalen Slusk forsøker å vise de meget dårlige arbeids- og boforholdene som fantes i Sulitjelma på denne tiden. Meget høy barnedødlighet, silikose, tuberkulose og andre infeksjonssykdommer. Hovedsakelig skyldtes dette trangboddhet samt små muligheter til personlig hygiene.

I andre akt omkommer Johan Karlsson i en gruveulykke. I scenene utover beskrives utbytting, klasseskille og en framveksende motstand mot kapitalismens herjinger med de ansatte og deres familier. Innføringen av et kontrollmerke (det såkalte slavemerket) blir opptakten til det endelige vendepunktet i arbeidernes kamp for et bedre liv. 13. januar 1907 ble det dannet fagforeninger som straks tok opp kampen mot Verket og dets metoder. Ettersom folkeforsamlinger var forbudt på Verkets område, sier historien at man denne dagen samlet seg på Langvannsisen, og der sto ca. 1000 arbeidere sammen og bestemte seg for å kollektovt melde seg inn i Norsk arbeidsmandsforbund. Dette kom til å bety mye for abeidsfolkets videre innflytelse.

Sangeksempler
Sangen om idag og morra, framført av Anders og Petter Larsen, På Langvannsfart (fra Transportrevyen) og Samhold fra avslutningen med samling på isen.

Oppføringer
Slusk ble uroppført som konsertversjon under den første Mons Petter-festivalen i 1990. Oppføringen fant sted i Skjønstå kraftstasjon. Slusk har senere blitt scenisk framført flere ganger og på forskjellige steder. I 1993 ble den satt opp i Sulitjelma samfunnshus. Samme år ble musikalen framført i Longyearbyen på Svalbard. 2. og 3. mai 2009 ble det to forestillinger i Fauske Idrettshall, og i 2012 så 2500 mennesker fremføringen, også den gang i Fauske idrettshall.

Medvirkende 2009
Anna-Lovisa -  Lena Kristin Ellingen
Johan från Värmland - Kristian Krokslett
Anders Larsen - Ketil Hugaas
Koret besto av 60 amatører fra Sulitjelma og omegn som også gjorde mellomstore og mindre roller 
Orkesteret (15 stk.) besto av medlemmer fra Bodø Sinfonietta og frilansere
Regissør: Ronald Rørvik
Musikalsk ledelse: Ketil Hugaas
Produsent: Bernt Gøran Lund.

Medvirkende 2012
 Anna-Lovisa - Christine Guldbrandsen
 Johan från Värmland - Kristian Krokslett
 Anders Larsen - Ketil Hugaas/Espen Melvik
 Koret besto av 68amatører fra Sulitjelma og omegn som også gjorde mellomstore og mindre roller.
Orkesteret (15 stk.) besto av medlemmer fra Bodø Sinfonietta og frilansere.
 Regissør: Anne Katrine Haugen (Ronald Rørvik)
 Musikalsk ledelse: Ketil Hugaas.
 Produsent: Bernt Gøran Lund.

Musikaler
Sulitjelma gruber
Kultur i Fauske